Diari Oficial de la Generalitat Valenciana


Sumari del DOGV 3390, del 10-12-1998 (1998/9945)

ORDRE de 10 de novembre de 1998, de la Conselleria de Cultura, Educació i Ciència per la qual s'establixen les condicions acadèmiques per a la impartició de les assignatures optatives en el tercer cicle del grau mitjà dels ensenyaments de música regulades segons el Decret 151/1993, de 17 d'agost, i el procediment per a la seua autorització.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/11/10/(2)/dof/vci/html**

### Dades del document

Número de DOGV
:   3390

Data del DOGV
:   10-12-1998

Secció del DOGV
:   I. DISPOSICIONS GENERALS

Número del document
:   1998/9945


Data del document
:   10-11-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 10 de novembre de 1998, de la Conselleria de Cultura, Educació i Ciència per la qual s'establixen les condicions acadèmiques per a la impartició de les assignatures optatives en el tercer cicle del grau mitjà dels ensenyaments de música regulades segons el Decret 151/1993, de 17 d'agost, i el procediment per a la seua autorització. [1998/S9945]
  
El Decret 151/1993, de 17 d'agost, pel qual s'establix el currículum dels graus elemental i mitjà de música i es regula l'accés als dits graus a la Comunitat Valenciana, establix en l'article 11 que els centres oferiran obligatòriament en el tercer cicle les assignatures optatives de piano complementari, cor, orquestra, i fonaments de composició. Igualment establix que els centres docents podran proposar l'ampliació d'assignatures optatives de tercer cicle, i correspon a la Conselleria de Cultura, Educació i Ciència l'aprovació de les propostes en el marc de les condicions que reglamentàriament s'establisquen.
  
Una vegada iniciat el procés d'implantació progressiva del grau mitjà dels ensenyaments de Música, convé ara fixar les condicions i el procediment que possibilite als centres docents concretar les seues propostes d'assignatures optatives que completen, si així ho desitgen, la mencionada oferta obligatòria.
  
Així, els centres podran disposar d'una oferta singularitzada i de qualitat, que contribuïsca a configurar la seua orientació específica de l'ensenyament, en la qual es podrà incloure qualsevol proposta instrumental i de repertori específicament valencianes. L'oferta d'assignatures optatives tractarà, a més, de respondre als diferents interessos, motivacions i necessitats de l'alumnat, per tal d'ampliar la seua orientació per a la transició a la vida professional i contribuir tant al desenrotllament de les capacitats a què es referixen els objectius generals del grau mitjà com a la preparació per al seu possible accés a l'especialitat d'elecció en el grau superior.
  
Per tot això, i en virtut de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Els alumnes que cursen els ensenyaments de Música regulats en el Decret 151/1993, de 17 d'agost, cursaran una matèria optativa en cada un dels dos cursos del tercer cicle de grau mitjà dels dits ensenyaments.
  
Segon
  
Les assignatures optatives que curse un alumne tindran una dedicació horària total de 180 hores entre els dos cursos, que és la duració establida en l'annex III del Decret 151/1993, de 17 d'agost, tenint en compte les modificacions indicades el i el Decret 72/1996, de 2 d'abril i el Decret 216/1997, de 30 de juliol.
  
Tercer
  
En cada un dels dos cursos del tercer cicle del grau mitjà la dedicació a les assignatures optatives no serà superior a tres hores setmanals.
  
Quart
  
En cada un dels dos cursos del tercer cicle, l'alumne triarà una assignatura optativa entre les que oferisca el centre docent, que li serà adjudicada sempre que en el moment d'elecció hi haja disponibilitat horària per a això. Quan l'elecció no puga recaure sobre l'assignatura per la qual inicialment haguera optat, haurà d'elegir-ne una altra entre les restants.
  
Cinqué
  
Abans d'efectuar l'elecció de les assignatures optatives, els professors tutors orientaran els seus alumnes sobre el contingut i les possibilitats de l'oferta, i pel que fa a la seua relació amb el grau superior l'orientació respondrà principalment a l'elecció d'especialitat en interpretació, musicologia, pedagogia, composició, direcció d'orquestra i direcció de cor.
  
Sisé
  
L'elecció d'una assignatura optativa en el sisé curs del grau mitjà no estarà condicionada per l'elecció feta en el curs anterior.
  
Seté
  
1. Les assignatures optatives que els centres proposen al seu alumnat s'ajustaran al següent catàleg:
  
a) Matèries optatives d'oferta obligatòria
  
- Piano complementari
  
- Cor
  
- Orquestra
  
- Fonaments de composició.
  
El currículum de les assignatures optatives és el que figura en el Decret 151/1993, de 17 d'agost, al qual els centres efectuaran el nivell de proacció convenient quan es tracte d'alumnes que ja cursen les dites assignatures amb caràcter obligatori a causa de l'especialitat que realitzen.
  
b) Assignatures optatives d'oferta específica del centre docent
  
Seran proposades lliurement pels centres docents tenint en compte els següents criteris:
  
- Contribució a la consecució dels objectius generals del grau mitjà
  
- Adequació a les característiques del centre i a les orientacions per a l'elecció d'especialitat en el grau superior
  
- Distribució equilibrada entre els diferents departaments didàctics
  
- Garanties d'adequada organització i funcionament.
  
Huité
  
1. Als centres públics i privats autoritzats, el nombre d'alumnes necessari per a la impartició de les assignatures optatives d'oferta obligatòria serà el següent:
  
- Orquestra, nombre suficient d'alumnes per a constituir una Orquestra de Cambra
  
- Cor, nombre suficient d'alumnes per a constituir un Cor de cambra
  
- Fonaments de composició, màxim de 10 alumnes
  
- Piano complementari, classe en grup amb un màxim de 6 alumnes.
  
2. Als centres públics el nombre mínim d'alumnes per a impartir una assignatura d'oferta específica del centre serà de 15 alumnes.
  
3. El repertori d'assignatures optatives d'oferta específica pròpies del centre docent podrà ser modificat a partir de les experiències que comporte la seua implantació. Per a això, els centres podran proposar l'ampliació o la supressió d'assignatures optatives, així com la modificació dels seus continguts, seguint per a això els mateixos terminis i procediment que s'indica en el punt següent.
  
Nové
  
Per a l'autorització de les assignatures optatives, els centres docents actuaran de la manera següent:
  
1. La direcció del centre docent organitzarà en el temps horari no lectiu sessions de treball del professorat, promovent per a això els agrupaments departamentals- o aquelles altres formes d'agrupament flexible que millor convinga en cada cas- de manera que com a conseqüència dels dits treballs queden redactades documentalment les propostes d'assignatures optatives distintes a les d'oferta obligatòria, si és que el centre opta per la dita possibilitat. El document estarà conclòs abans de finalitzar el mes de gener del curs acadèmic anterior a aquell en què es pretenguen implantar.
  
2. El centre docent remetrà la proposta abans de finalitzar el mes de febrer a la Direcció Territorial de Cultura i Educació.
  
3. Els directors dels centres públics tramitaran les sol·licituds d'autorització de les propostes que hagen sigut realitzades a proposta del claustre de professors i compten amb l'acord favorable del consell escolar. Als centres privats autoritzats les dites sol·licituds seran realitzades pel titular, després d'escoltar el professorat del centre.
  
4. La sol·licitud d'autorització d'una matèria optativa s'acompanyarà necessàriament dels documents següents:
  
a) Programació de l'assignatura, amb expressió del curs a què es dirigix, objectius generals, continguts, metodologia que s'opta per aplicar i criteris generals per a l'avaluació.
  
b) Criteris que han justificat la seua selecció.
  
c) Recursos didàctics de què disposa el centre docent per a proporcionar una adequada resposta educativa.
  
d) Professors que es responsabilitzaran de l'assignatura, qualificació per a impartir l'assignatura optativa i, en el cas de centres públics, disponibilitat horària lectiva.
  
e) Nombre d'alumnes del tercer cicle de grau mitjà inscrits en les distintes assignatures de cada curs l'any acadèmic que es realitza la sol·licitud.
  
Deu
  
1. La Inspecció educativa supervisarà les sol·licituds d'assignatures optatives dels centres, d'acord amb els criteris establits en la present ordre i, si s'escau, comunicarà als directors o titulars dels centres sol·licitants les modificacions que hauran d'introduir en la seua proposta i el termini de què disposen per a això, i elaborarà un informe el director territorial de Cultura i Educació en què es valoren tots els aspectes assenyalats en l'apartat nou de la present ordre.
  
2. A la vista dels corresponents informes de la Inspecció educativa, els directors territorials de Cultura i Educació remetran a la Direcció General d'Ordenació i Innovació Educativa i Política Lingüística, abans del 10 de març, les sol·licituds que complisquen els requisits establits.
  
3. La Direcció General d'Ordenació i Innovació Educativa i Política Lingüística les resoldrà en el termini màxim de dos mesos a partir de la recepció de les sol·licituds.
  
Onze
  
Les assignatures optatives autoritzades per la Direcció General d'Ordenació i Innovació Educativa i Política Lingüística podran impartir-se des del curs acadèmic següent sense que necessiten una nova tramitació mentre no es modifiquen les condicions amb què van ser autoritzades.
  
Dotze
  
1. Amb caràcter general, la planificació de les matèries optatives serà d'un curs, si bé els centres podran programar la mateixa optativitat en els dos cursos del tercer cicle.
  
2. Fent ús de la seua autonomia organitzativa i pedagògica, els centres podran promoure l'organització estable o flexible dels grups en funció de la millor aplicació dels continguts o la participació de l'alumnat conforme els repertoris, de manera que l'alumnat puga pertànyer al mateix o diferent curs del tercer cicle del grau mitjà.
  
Tretze
  
L'oferta d'assignatures optatives serà inclosa en el projecte curricular del grau mitjà dels ensenyaments de Música, fent constar l'autorització dels seus currículums.
  
Disposicions finals
  
Primera
  
S'autoritzen les direccions generals d'Ordenació i Innovació Educativa i Política Lingüística i de Centres Docents a dictar les resolucions que consideren necessàries per a l'adequat desplegament de la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 10 de novembre de 1998
  
El conseller de Cultura, Educació i Ciència


Còpia Permalink ELI